Tisztelt Kollégánk!

Az Eszterházy Károly Katolikus Egyetem Innovatív Tanulás kutatócsoportjának és Digitális Pedagógia Moduljának nevében egy tudományos szövegek jellemzőit vizsgáló kutatásban való részvétel lehetőségével keresem meg. Számunkra nagyon fontos, hogy a Sapientián oktató kollégák is részt vegyenek a kutatásban.

**A részvétel:**

A részvétel önkéntes és névtelen. A részvétel két 10-12 oldalas, elméleti jellegű, a mesterséges intelligenciával kapcsolatban írt és még nem publikált tudományos tanulmány elolvasását és azok értékelésével kapcsolatos strukturált kérdőív kitöltését igényli. A kitöltés során a tanulmányokat több szempontból kell majd értékelnie, beleértve azok érvelési struktúráját, tartalmi minőségét, nyelvezetét és stílusát. A kérdőív ötfokú skálán (nem ért egyet → teljes mértékben egyetért) méri a különböző jellemzőket, például: „A szöveg egyértelmű fő állítást/tézist tartalmaz”, „A szöveg szókincse változatos”, „A szaknyelvi terminológia használata megfelelő”. Emellett az önmagára vonatkozó rövid demográfiai és olvasási-írási szokásokkal kapcsolatos kérdésekre is válaszolnia kell majd.

Kutatásunk célja, hogy feltárjuk azokat a minőségi ismérveket, amelyek a tudományos szövegalkotás különböző szempontjait jellemzik. **A kutatásba különböző szintű tudományos jártassággal rendelkező személyeket vonunk be** (szakértői, alapfokú és tapasztalattal nem rendelkezőket egyaránt), hiszen éppen arra vagyunk kíváncsiak, hogy a nem túl specifikus tudományos szövegek minőségét különböző képzettségű, életkorú és gyakorlattal rendelkező emberek hogyan ítélik meg. Tehát bár a szövegek szaktudományos jellegűek, speciális szakterületi ismeretek nem szükségesek az értékelésükhöz - elsősorban az írások általános minőségi jellemzőire vagyunk kíváncsiak.

Az értékelés leadására a dokumentumok kézhezvételétől számítva 30 nap áll majd rendelkezésére. A kutatás eredményeit élvonalbeli nemzetközi szaktudományos folyóiratban publikáljuk. Örömmel osztjuk majd meg Önnel a tanulmányt magyar nyelven is, így első kézből értesülhet a kutatás eredményeiről, amelyhez az Ön értékelése is hozzájárult. Az Ön értékelése rendkívül fontos a kutatás sikeréhez. A megbízható és statisztikailag értékelhető eredmények érdekében nagyobb számú értékelőre van szükségünk, így az Ön hozzájárulása jelentősen növeli vizsgálatunk tudományos értékét.

**Visszajelzés:**

**Kérem, hogy vállalás és nem vállalás esetén is jelezzen vissza** (jó lenne tudnunk azt is, hogy kire/kikre nem számíthatunk, mert ebben az esetben újabb értékelőket kell megkeresnünk).

turos.matyas@uni-eszterhazy.hu

Ha pozitívan jelez vissza, néhány napon belül kapni fog egy levelet, amely a honlapra irányítja, ahol a tanulmányokat le tudja tölteni, és ki tudja tölteni az értékelőlapot.

 **Kérem, csak abban az esetben jelezzen vissza pozitívan, ha valóban és lelkiismeretesen el tudja végezni a feladatot a megadott időkereten belül (30 nap), mivel szeretnénk elkerülni, hogy feleslegesen kelljen újabb résztvevőket bevonnunk.**

Jelentkezését előre is köszönöm!

Prof. Dr. Szűts Zoltán

Dr. Turós Mátyás